Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 250-136
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom
i fra Tomislav Ćurić knjižničar
Zadar, 13. prosinca 2009.

10/2009.

Evanđelje: (Lk 3,10-18)
Što nam je činiti?
Čitanje svetog Evanđelja po Luki
U ono vrijeme: Pitalo je Ivana mnoštvo: »Što nam je dakle činiti?« On im odgovaraše: »Tko ima dvije haljine, neka podijeli s onim koji nema. U koga ima hrane, neka učini isto tako.« Dođoše krstiti se i carinici pa ga pitahu: »Učitelju, što nam je činiti?« Reče im: »Ne utjerajte više nego što vam je određeno.« Pitahu ga i vojnici: »A nama, što je nama činiti?« I reče im: »Nikome
ne činite nasilja, nikoga krivo ne prijavljujte i budite zadovoljni svojom plaćom.« Narod bijaše u iščekivanju i svi se u srcu pitahu o Ivanu nije li on možda Krist. Zato im Ivan svima reče: »Ja vas, istina, vodom krstim. Ali dolazi jači od mene. Ja nisam dostojan odriješiti mu remenje na obući. On će vas krstiti Duhom Svetim i ognjem. U ruci mu vijača da pročisti gumno svoje i sabere žito u žitnicu svoju, a pljevu će spaliti ognjem neugasivim.« I mnogim je drugim pobudama Ivan narodu navješćivao evanđelje.

TERMINI * OBAVIJESTI * TERMINI * OBAVIJESTI * TERMINI * OBAV.
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Sveti Ivan od Križa
''Ivan od Križa pjesnik je među svecima i svetac među pjesnicima''. Uz Tereziju Avilsku, on je obnovitelj karmelićan-skog reda ne toliko organizatorskim djelovanjem koliko uzornim životom.
Rođen je 1542. u Fontiveri ( Španjolska) u osiromašenoj plemićkoj obitelji de Yepes.Već kao dječak morao je zarađivati za život. Okušava se u mnogim zvanjima. Radi kao bolničar u Medini del Campo. Usput studira. S 20 godina polazi u Karmel te uzima ime Ivan. Pošto je zaređen za svećenika, shvaća da ga Karmel, oslabljene discipline, više ne privlači pa razmišlja o prelasku u kartuzijanski red. Godine 1567. prijelomna je u njegovu djelovanju – susreće sv. Tereziju Avilsku koja je već započela reformu ženskog Karmela. Ohrabren njezinim primjerom, sljedeće godine počinje obnovu bosonogih karmelićana u jednoj poklonjenoj kućici u Durvelu. Uzima ime Ivan od Križa. Vrši potom različite službe. Zbog njegovih obnoviteljskih ideja nereformirana ga subraća progone. Ivan pri tom pokazuje izvanrednu strpljivost. Sva osporavanja nisu ga slomila. Zahvaljujući njegovoj ustrajnosti papa Grgur XIII. godine 1580. odobrava osnutak jedne provincije bosonogih karmelićana, a Klement VIII. Proglašava međusobnu neovisnost dvaju muških karmelićanskih redova.
Sveti je Ivan bio vrstan pjesnik i duhovni pisac. Svoju mističnu nadarenost produbio je intenzivnim studijem. Najpoznatija su mu djela: ''Duhovni spjev'', ''Uspon na brdo Karmel'', ''Tamna noć duše'' i '' Živi plamen ljubavi''. Umro je 14. 12. 1591. god. Svetim je proglašen 1726., a crkvenim naučiteljem 200 godina kasnije.

Treća nedjelja došašća (13. prosinca) Sef 3,14-18a * Iz 12,2-3.4b-6 * Fil 4,4-7 * Lk 3,10-18
Radosno iščekivanje
Ozračje koje posebno obilježava bogoslužje današnje, treće nedjelje došašća, koja se od starine zove nedjelja »Gaudete – Radujte se« jest radost. Radost je tipična za čitavo vrijeme došašća, ali i općenito za kršćanstvo. To je sadržano u temeljnoj riječi kršćanstva euangelion – evanđelje, što znači Radosna vijest.
Temelj te kršćanske radosti jest činjenica Božje prisutnosti, da je Bog uz nas, s nama i u nama. Pa i onda kada to opipljivo ne osjećamo. »Radujte se jer Gospodin dolazi, sasvim je blizu, dolazi da nas spasi. Kličite u radosti, Gospodin je riješio svoj narod osude, neprijatelje je uklonio, dolazi kao Spasitelj« – kliče prorok Sefanija u prvom čitanju.
Čovjek vjere nastoji uvijek, pogotovo u teškim trenucima, trenucima kušnje, naći uporište za pravu i istinsku radost. On nikad ne gubi nade – i to ga razlikuje od onoga koji nema vjere - svoju nadu stavlja u Boga, ne pouzdaje se sam u svoje snage. Uvijek nalazi u sebi dovoljno milosne snage da se uhvati ukoštac i s najtežim kušnjama, znajući da neće biti napušten.
»Gospodin je tu, u vašoj sredini« – govorio je Ivan Krstitelj – »stoji uz vas, vi ga još ne poznajete, ali on je na djelu.« Na nama je da snagom vjere nastojimo protjerati strah iz svojih srdaca, strah od svega onoga što nas trenutno snalazi. Bog je blizu i u pravo će vrijeme uzeti našu pravednu stvar u ruke i spasiti nas. Imat ćemo ponovno razloga za radost, jer On će obnoviti sve ono što je razoreno, zatrovano, opustošeno – i oko nas i u nama. Sve ono što je sada poremećeno, stavit će ponovno u red. On će uspostaviti pravdu i mir. Tko je pretrpio nepravdu, osjetit će da ga Bog nije napustio i opet će se radovati. No, riječ je o radosti za koju treba imati spremno srce, sposobnost da je primimo, jer nije od ljudi.
U Evanđelju je riječ o mnoštvu koje hrli k Ivanu Krstitelju. Pojedini slojevi društva postavljaju mu tipično obraćeničko pitanje: »Što nam je činiti?« Ivan je konkretan i odrješit. Mnoštvu naroda poručuje: dijelite svoja materijalna dobra s onima koji oskudijevaju – potiče ih na dobrotvornost i solidarnost. Carinicima kaže: Ne zlorabite svoju službu i svoj položaj i ne bogatite se na tuđi račun – poziva na poštenje i pravičnost. Vojnicima poručuje: Izbjegavajte svako nasilje, čuvajte sigurnost zemlje i budite zadovoljni svojom plaćom. Svima stavlja na srce da rade oko uspostave socijalne pravde temeljene na ljubavi i solidarnosti.
Upravo u tim Ivanovim porukama krije se pravi smisao priprave za Mesijin dolazak – i onda i sada. Biti radostan i zauzeto, solidarno, s ljubavlju čekati dolazak Spasitelja i njegova kraljevstva.
Josip Koprek

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana)
www.mali-brat.com (stranica naših mladih)
O svemu možete više saznati na stranicama:
www.ofm-sv-jeronim.hr i www.svetinikola.hr

Danas Crkva slavi: III. DOŠAŠĆA, sv. Lucija, Svjetlana (posijati pšenicu)
Ponedjeljak: Ivan od Križa - ZORNICU mijenja misa u 7 sati
- Kateheze za odrasle ponedjeljkom. Susret započinje u 19,45 sati.
utorak Kristijan, Faustin – utorkom pobožnost sv. Anti
- Kateheza za mlade utorkom. Susret započinje u 20 sati.
srijeda Euzebije, Albina
četvrtak Lazar, Florijan
petak Gracijan, Bosiljko
subota Urban, Vladimir
nedjelja IV. DOŠAŠĆA, Amon, mučenik, Makarije
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati (Jutarnja misa u 7 sati mijenja ZORNICU)
Služba časova (časoslov): svagdanom u sv. misi,
nedjeljom i svetkovinama Večernja u 18.30 sati.
Euharistijsko klanjanje: petkom u 19.30 sati.
Prve nedjelje u mjesecu sastanak s FSR-om sat vremena prije večernje mise.
Krunicu molimo svaki dan u 18,30 sati.

POMOĆ NAJPOTREBNIJIM OBITELJIMA U DOŠAŠĆU
Humanitarna adventska akciju za siromašne obitelji u Udbini o kojoj smo bili navijestili i razgovarali prve nedjelje došašća došla je kraju. Dobro bi bilo već sutra ili utorak donijeti prikupljene darove tijekom Došašća i podijeliti sa siromašnim obiteljima u Udbini. Poklon paketi biti će odvezeni u Udbinu (sve to u dogovoru s tamošnjim župnikom). Mir i dobro. Zvjezdana
Hvala za svaki mali dar.

ŠTO JE ZA MENE SVEĆENIŠTVO?
Biti svećenik znači za mene biti darovatelj nade. Ta nada utemeljuje se u vjeru, u Božju prisutnost unutar zajednice. Bog ne ostavlja nikada čovjeka samoga i ta činjenica ima izrazitu snagu u zajednici gdje sam župnik. Zato je svakodnevno slavljenje svete Mise u mojoj župi uvijek nešto novo i nikada se nije dogodilo da je sveta Euharistija slavljena bez vjernika iako je ponekad dolazak na svetu Misu prava pustolovina. Sjećam se svog povratka iz nedavne posjete Italiji, gdje sam bio pet dana, jedna moja župljanka mi je rekla: „Župniče, da ste ostali još dva dana i da smo bili bez Mise, ja ne bih mogla ovdje ostati, otišla bih." Jako sam zahvalan ljudima koji pokazuju more vjere, meni svećeniku, pritom me učeći pouzdanju u Boga u svemu. Biti svećenik, znači biti drugi Krist. Biti drugi Krist, ljudima koji nose rane od ljudske mržnje, znači biti spreman voljeti ih i prihvatiti u svemu što oni jesu i nikada ne posustati pomagati im u njihovim životima. Zato svećenik za mene ne smije imati radno vrijeme, jer i Isus ga nema! Piše: Perica Majić

UVOD U MISNO SLAVLJE U III. nedjelji došašća odjekuju uzvici radosti utemeljeni samom prisutnošću Boga. Bog je onaj koji želi neprestano donositi radost u ljudske živote isključujući svaki strah od prolaznog. Radost koju Bog donosi jeste dar kojega Bog iz ljubavi prema Svojima poklanja, zato svatko od nas treba ostavljati otvoreno srce za taj nebeski poklon, pritom pitajući se, jesmo li spremni biti radosni onako kako Bog želi od nas vidjeti, zato što mu vjerujemo cijelim svojim bićem. Dok čekamo skori dolazak Krista, dok čekamo najveći dar Boga čovječanstvu, pred ovaj sveti misni čin zapitajmo se pobjeđujemo li vjerom sve okove ovozemaljskog života i jesmo li spremni, kada nam je teško, radovati se? Za sve trenutke kada nismo davali svjedočanstvo prave vjerničke radosti iskreno se pokajmo.